El projecte, en què ha participat l'àrea de logística de SEAT, consisteix en un conjunt de plataformes mòbils que poden transportar en una hora fins a 150 vehicles als trens, fet que redueix el temps d'operació a la meitat i les emissions de CO2.
L'empresa catalana Promaut, especialitzada en el desenvolupament de solucions tecnològiques per a processos industrials, ha desenvolupat un sistema que automatitza la càrrega i el transport d'automòbils als trens.
Amb aquesta tecnologia s'optimitza la càrrega dels vehicles des de les instal·lacions dels fabricants fins als vagons dels trens que els transportaran, fet que contribueix a reduir el temps d'operació a la meitat.
De la seva banda, l'empresa catalana MCRIT ha avaluat la funcionalitat d'aquesta tecnologia i la seva viabilitat econòmica.
El projecte liderat per Promaut ha rebut el suport d'ACCIÓ –l'agència de la Generalitat de Catalunya per a la competitivitat de l'empresa, depenent del Departament d'Empresa i Coneixement-, a través del programa d'ajuts Nuclis d'R+D empresarial.
En concret, per a aquest projecte, s'ha concedit un ajut de 113.000 euros al consorci integrat per Promaut i MCRIT.
El projecte consisteix en un conjunt de plataformes mòbils (similars a les cintes de transport de mercaderies) que s'instal·len a l'espai on s'emmagatzemen els vehicles ja produïts per desplaçar-los directament als vagons dels trens que els transportaran.
Aquestes plataformes compten amb un sistema de subjeccions que sostenen els automòbils per les rodes i els transporten fins a col·locar-los en la posició desitjada a l'interior del vagó, sense intervenció manual.
El consorci ha comptat amb la participació de l'àrea de logística de SEAT des de la seva seu a Martorell, amb qui ha analitzat les necessitats del sector en aquest àmbit.
Amb aquest conjunt de plataformes, que poden arribar a recórrer una distància d'un centenar de metres, es podrien transportar fins a 150 vehicles per hora.
Segons el soci fundador i president de Promaut, Joan Matutano, " amb aquest sistema s'agilitza la càrrega dels trens i, per tant, pot impulsar el creixement de l'ús del tren per al transport dels vehicles.
Cada tren pot transportar fins a 170 automòbils i el transport per carretera per mitjà de camions només té capacitat per a una desena d'unitats ". "
Incrementar l'ús del tren permetria reduir les emissions i el nombre de camions que circulen a la carretera " subratlla. "
Des de Promaut ens focalitzem en projectes que facilitin l'automatització dels processos i en aquest cas reduïm el temps de càrrega més de la meitat i optimitzem l'ús del pàrquing dels fabricants, ja que es facilita una major rotació de vehicles ", assegura.
L'empresa ja ha patentat la seva solució i està treballant en la construcció d'un prototip funcional, que serà escalable i adaptable a altres tipologies de mercaderies.
Promaut, nascuda l'any 1995, compta actualment amb una setantena de treballadors i exporta el 50% de les seves vendes.
L'empresa forma part de diferents clústers com Railgrup i el CIAC, especialitzats en el sector del ferrocarril i l'automoció, respectivament.
Tots ells són part dels 30 clústers acreditats pel programa Catalunya Clústers impulsat per la Generalitat a través d'ACCIÓ, una iniciativa que promou l'agrupació d'empreses i entats d'un mateix sector per compartir recursos, generar sinergies i projectar-se internacionalment.
Actualment, els 30 clústers catalans del programa agrupen 2.300 empreses amb una facturació de 74.000 milions d'euros i més de 300.000 treballadors.
De la seva banda, MCRIT, nascuda l'any 1990, compta amb una trentena d'enginyers, economistes i ambientòlegs i exporta més del 50% de la seva producció a la resta d'Europa i Llatinoamerica.
Amb el suport d'ACCIO, ara està comença a treballar també a Àfrica i Àsia.
Promaut forma part de diferents clústers acreditats pel programa Catalunya Clústers d'ACCIÓ